# Eszkimó asszony fázik

### A Wikipédiából, a szabad lexikonból.

Eszkimó asszony fázik
Rendező: | Xantus János
Forgatókönyvíró: | Xantus János
Főszerepben: | Földes László (Hobo)
Zene: | Lukin Gábor Másik János Vig Mihály
Operatőr: | Matkócsik András
Jelmeztervező: | Koppány Gizella
Vágó: | Kabdebo Katalin
Időtartam: | 117 perc
Díj(ak): |
Nyelv: | magyar
IMDb

Az Eszkimó asszony fázik Xantus János első, igazán eredetinek tartott és több nemzetközi díjjal jutalmazott nagyjátékfilmje.

# [szerkesztés] A film keletkezése

Xantusnak szoros kapcsolatai voltak korának underground értelmiségével és művészeivel (röviden a második nyilvánossággal. A velük való beszélgetéseit sokszor kazettára vette (a rendező elmondása szerint jelenleg körülbelül egy polcnyi ilyen felvétele van, amelyeket még nem rendszerezett), valamint gyakorta kérte fel őket, hogy szerepeljenek egy-egy filmjében.

A film elkészítése előtt a rendező válságos korszakot élt meg. Nem volt miről forgatnia, és egyetlen ötlet sem jutott eszébe. Egy nap egy kávéházban üldögélve megfogadta, hogy a következő személy, aki belép az ajtón, lesz új filmje főszereplője, de legalábbis témája.

Ekkor megtörtént a csoda. Az ajtón két siket férfi sétált be, és Xantus fejében valahogy összeállhatott a képlet, amelyben a két férfi és a művész barátok egyaránt szerepeltek.

## [szerkesztés] Történet

A történet alapja egy szerelmi háromszög. A lányt Méhes Marietta játszotta. A két férfi pedig nem volt más, mint Boguslaw Linda zongoraművész és Lukáts Andor a siket állatkerti gondozó szerepében. A lány megszökik az intézetből, és az állatkertben összeakad a siket gondozóval, aki belészeret és (szinte mániákusan) elkezdi védelmezni őt. A lány a szeretője lesz… Egészen addig a napig, amíg nem találkozik a gazdag, nemzetközi sikert sikerre halmozó zongoraművésszel, aki unja és megelégeli addigi életét, és vár valamire, ami majd új értelmet ad neki… Ezt látja meg a lányban, aki teljesen elveszi az eszét. Eldob érte mindent. Elkezdnek számokat írni, és végül összehoznak ketten egy zenekart (ezt az akkori Trabant zenekar játszotta). Persze az elhagyott siket férfi minden mozdulatukat követi, és mindig próbál a lány közelében maradni, továbbra is azért, hogy megvédhesse (egy darabig még a bandában is hajlandó dobolni, de az együttműködésnek a két vetélytárs közti ellenségeskedések véget vetnek).

Egy idő után a dolgok kezdenek jól alakulni, legalábbis a lány szemszögéből. Az együttes egyre ismertebb lesz, sok barátot szerez (köztük olyanokat is, akinek tengeren túli kapcsolatai vannak), észre sem véve, hogy a zongoristának már alig van pénze, folyton kölcsönkér, hogy el tudja tartani kettejüket, és karriere is romokban hever. Azt pedig már végképp alig veszi észre, hogy folyamatosan egy sötét árnyék ólálkodik a lakásuk körül. Kivéve akkor, amikor váratlanul el kell búcsúznia tőle.

Ugyanis egy reggelen hirtelen eltűnik. A zongorista láthatólag fel volt erre készülve. Utoljára leül a zongorájához, és eljátszik egy szomorú darabot, majd kilép az ajtón és a magas, mogorva alakhoz sétál, aki a kapuban vár rá, megpróbál vele beszélni, de a másik nem hallja (hogy is hallaná!): csak előveszi kését, és hasba szúrja. Míg a tragikus sorsú művész a földön haláltusáját vívja, és míg az állatgondozó vissza sem nézve elszalad, addig mi egy szőke, fiatal lányt látunk, aki egy USA felé tartó komp fedélzetén ül egy angolszótárral a kezében, és egyszer csak így szól a mellette ülő utashoz: „Eskimo woman is cold… very cold…”

## [szerkesztés] Érdekesség

A film meghatározó darabja a 80-as évek elejének, amikor is az első nyilvánosságba szép lassan kezdtek átszivárogni egyes dolgok a második nyilvánosságból.

A Trabant zenekar például egyike volt a kor megtűrt zenekarainak, ami azt jelentette, hogy államilag nem támogatták, tagjai nem kaphattak hivatalos zenészengedélyt, -igazolványt, de koncertezhetett – igaz, erre is csak kis klubokban volt lehetőségük, de oda úgyis csak azok jártak, akiket ők érdekeltek –, és filmzenét szerezhetett, ami az engedély ellenére sem volt túl könnyű. Az Eszkimó asszony fázikkal azonban a zenekar megcsinálta a szerencséjét. A film sikerei miatt kiadták egyetlen hivatalos lemezüket (ami egyébként csak kislemez volt), mely azt a néhány számot tartlmazta, amit a produkcióhoz vettek fel. Ez volt az első eset, hogy egy underground rockzenekar lemeze hivatalosan megjelenhetett Magyarországon.

## [szerkesztés] Források

- Szőnyei Tamás: Balaton, Trabant
- Szőnyei Tamás: A magyar underground zene és a film

## [szerkesztés] Külső hivatkozások

- A filmről a Port.hu-n

A lap eredeti címe "http://hu.wikipedia.org../../../e/s/z/Eszkim%C3%B3_asszony_f%C3%A1zik.html"

Kategóriák: 1984 filmjei | Magyar filmek

##### Views

- Szócikk
- Vitalap
- Aktuális változat

##### Keresés